**М О Т И В И**

*към**проект на Постановление на Министерския съвет* за приемане на Наредба *за концесиите за добив на минерална вода.*

Проектът на Постановление на Министерския съвет за приемане на Наредба за концесиите за добив на минерална вода е изготвен на основание чл.47, ал.1 от Закона за водите.

Срокът за представяне на становища и предложения по проекта на постановлението е определен 30 дни в съответствие с изискванията на чл.26, ал.4 от Закона за нормативните актове.

Извършено е обществено обсъждане в периода 25 октомври 2018 г. – 24 ноември 2018 г. чрез публикуване за срок от 30 дни на Портала за обществени консултации и на интернет страницата на Министерство на околната среда и водите на проект на Постановление на Министерския съвет за приемане на Наредба за реда за подготовката и провеждането на процедура за предоставяне на концесия за добив на минерална вода и за изпълнението, изменението и прекратяването на концесионните договори за минерална вода.

В резултат на общественото обсъждане проектът е преработен, като в него са приети и отразени всички предложения, постъпили в периода на обществените консултации.

Причини, налагащи приемането на нормативния акт

Новият Закон за концесиите, в сила от 02.01.2018 г., регламентира концесии с предмет, определен в чл.6, ал.2 от закона - концесия за строителство, концесия за услуги и концесия за ползване на публична държавна или публична общинска собственост. Съгласно чл.25, ал.2 от Закона за концесиите, в сила от 02.01.2018 г., концесиите за добив на минерална вода се предоставят и изпълняват при условията и по реда на Закона за водите, като с §9 от Преходните и Заключителните разпоредби на Закона за концесиите е изменен и допълнен Закона за водите. Според разпоредбата на чл.47, ал.1 (изм. ДВ.бр.96 от 2017 г., в сила от 02.01.2018 г.) от Закона за водите, концесия за добив на минерална вода – изключителна държавна собственост и публична общинска собственост, се предоставя след извършване на подготвителни действия и провеждане на процедура, като редът за подготовката и провеждането на процедурата за предоставяне на концесията, както и за изпълнението, изменението и прекратяването на концесионните договори за минерална вода се определят с наредба на Министерския съвет. Съгласно разпоредбата на чл.47, ал.1 (изм. ДВ.бр.96 от 2017 г., в сила от 02.01.2018 г.) от Закона за водите за неуредените въпроси, свързани със стратегическото развитие и планиране на концесиите за добив на минерална вода, мониторинга, управлението и контрола, финансирането на дейността и Националния концесионен регистър, се прилага Законът за концесиите.

С влизане в сила на новия Закон за концесиите е необходимо да бъде създадена специална нормативна уредба относно подготовката и провеждането на процедурата за предоставяне на концесии за добив на минерални води – изключителна държавна собственост и публична общинска собственост.

 Цели на нормативния акт

 С приемането на проекта на постановлението се постигат следните конкретни цели:

 - Създава се ред за извършване на подготвителни действия за предоставяне на концесиите за добив на минерални води;

 - Създава се ред за провеждане на процедурата за предоставяне на концесиите за добив на минерални води;

 - Създава се ред за изпълнението, изменението и прекратяването на концесионните договори за добив на минерални води;

 В съответствие с чл.47, ал.1 (изм. ДВ.бр.96 от 2017 г., в сила от 02.01.2018 г.) от Закона за водите с проекта на постановление на Министерския съвет се предвижда стратегическото развитие и планиране на концесиите за добив на минерална вода, както и мониторинга, управлението и контрола на концесионните договори за добив на минерална вода, финансирането на дейността и Националния концесионен регистър да се извършват при условията и по реда на Закона за концесиите.

 Очаквани резултати от прилагането на предложения проект

 С приемането на предложения проект на постановление, Министерският съвет изпълнява нормативното си правомощие по чл.47, ал.1 от Закона за водите да бъде създадена специална нормативна уредба в областта на предоставянето на концесии за добив на минерална вода, изпълнението, изменението и прекратяването на концесионните договори за добив на минерална вода. Предоставянето на концесии за добив на минерална вода ще създаде благоприятни условия за стопански инициативи и развитие на бизнеса с минерални води, за разкриване на нови работни места, както и за приходи в държавния и общинските бюджети.

 Финансови средства, необходими за прилагането на нормативния акт

Приемането на проекта на постановление на Министерския съвет няма да окаже пряко и/или косвено въздействие върху държавния бюджет.

Анализ за съответствие с правото на Европейския съюз

Предложеният проект на постановление на Министерския съвет не съдържа разпоредби, въвеждащи в българското законодателство норми на правото на Европейския съюз.